Sophie Hæstorp Andersen (S), 2002-05-23:
Jeg skal forsøge at holde mig til debatten om ændringsforslagene til udlændingeloven, som vi har i dag.
Det er jo ikke en køn debat, der er mellem Danmark og Sverige i disse dage.
Massiv kritik af regeringens menneskesyn på flygtningeområdet kommer ikke alene fra svensk side, men også fra UNHCR og flere andre europæiske lande, der faktisk har indkaldt regeringen flere gange til kritisk dialog.
Det er noget, man normalt gør, når vi taler om Kina.
Der er en kritik af, at det ene af de hensyn, den ene af de målsætninger, som regeringen har i sin udlændingelov, er, at der skal komme færre flygtninge til Danmark i fremtiden.
Det er en kritik, som vi i Socialdemokratiet er enig i, og som vi allerede påpegede under førstebehandlingen. Når integrationsministeren skal besvare den kritik fra nabolandene og fra Det Europæiske Fællesskab, kritiserer man tilbage ved at sige, at de i Sverige heller ikke kan finde ud af at integrere.
Det er ikke særlig kønt.
Det svarer lidt til at sige: Du er dum.
Det kan du selv være.
Og det kommer oven i købet fra en regering, der selv har skåret 80 mio. kr. på integrationsindsatsen og udskudt nye tiltag til efteråret.
Det er en kendsgerning, at Socialdemokratiet allerede fra starten foreslog forhandlinger om punkter i den udlændingelov, der ligger her i dag.
Det var regeringen, det var Venstre og De Konservative, der ikke ønskede dette, men vi har da modtaget en lang række høflighedsvisitter af en meget venlig minister.
Det endelige forlig, man har lavet med Dansk Folkeparti, kommer således ikke som en overraskelse.
Det har vel nærmest været tiltænkt fra starten, må man konstatere.
De indrømmelser, vi har set, som Dansk Folkeparti har fået, mener vi er minimale.
De afspejler sig i de ændringsforslag, der er kommet, og som Socialdemokratiet således kan støtte.
Det drejer sig om denne her danskprøve, man vil indføre ved permanent opholdstilladelse.
Vi støtter det, men vi vil godt gøre opmærksom på, at det ikke må blive skruen uden ende i fremtiden, altså at man i fremtiden stiller højere og højere krav, og vi ønsker ministerens tilkendegivelse af, at det ikke er sigtet med at indføre en danskprøve.
Det skulle nødig være sådan, at sprogkravene til at få en permanent opholdstilladelse i Danmark i virkeligheden er større end dem, man stiller ved optagelsen til Politiskolen. Vi mener også, at det er o.k. at skærpe kravene ved permanent opholdstilladelse til udlændinge, der har begået kriminalitet i Danmark.
Det er i tråd med, hvad Socialdemokratiet selv har gjort tidligere vedrørende kriminelle asylansøgere, senest i foråret 2001.
Vi mener heller ikke, at Danmark skal være et attraktivt sted for kriminelle udlændinge.
Når det igen kommer til kritikken af flygtningeområdet, som vi jo hele tiden bliver nødt til at vende tilbage til
herinde, også fordi vi internationalt er udsat for kritik, har Socialdemokratiet på den baggrund derimod valgt at stille to ændringsforslag. Det ene handler om at føre de facto-begrebet tilbage i udlændingeloven, så de facto-begrebet indføres i dansk lovgivning igen.
Det andet er at bibeholde, at man allerede efter 3 år med midlertidig opholdstilladelse i Danmark kan opnå permanent opholdstilladelse, hvis man altså lever op til de krav, der er stillet til dette.
Vi vil godt gøre opmærksom på, at FN's flygtningekonvention, der jo handler om at sikre flygtningestatus til folk, der er blevet forfulgt på grund af tro og race m.m., ikke er udtømmende i dag for alle individuelt forfulgte.
Det var jo derfor, vi i 1983 indførte det her de facto-begreb, som dækker årsager, der ikke helt svarer til dem, der er i flygtningekonventionen,
fordi man måske ikke havde tænkt på dem dengang, bl.a. forfølgelse på grund af seksuel observans.
Det var måske ikke noget, man var nået til endnu i 1951.
Men vi hæfter os ved, at det nye beskyttelsesbegreb ikke kommer til at hjælpe folk, der er flygtet for at undgå at blive indrulleret i militæret, eller hvis man føler en subjektiv frygt for ikke at blive beskyttet.
Altså, hvis man er blevet udsat for tortur i sit land, er flygtet og kommer til Danmark, og tingene i mellemtiden er blevet ordnet, men man føler stadig væk en subjektiv frygt for at blive forfulgt, ja, så skal man heller ikke længere kunne få beskyttelse i Danmark.
Det kan Socialdemokratiet ikke stå inde for.
Vi kan heller ikke stå inde for, som jeg sagde før, at man nu ændrer det, således at flygtninge skal have midlertidig opholdstilladelse i helt op til 7 år, før de kan få tilkendt en tidsubegrænset opholdstilladelse.
Det er jo et faktum i dag, at flygtninge allerede har opholdt sig i landet omkring 4-4½ år, inden de får muligheden overhovedet for at få midlertidig opholdstilladelse.
Og det sker jo, fordi vi i dag er alt for lang tid om at behandle asylsager.
Det tager 1-1½ år, og det betyder, at folk har været her i landet i 4-4½ år, inden de kan få lov til at søge om permanent opholdstilladelse.
Vi mener ikke, at det er et krav, man kan stille til børn og familie, at de nu skal vente i 7 år.
Vi mener heller ikke, konsekvensen bliver, at flere kan vende hjem, fordi vi kan sende dem hjem, men at det tværtimod kommer til at betyde, at flere må leve i usikkerhed.
Derudover har vi i vores betænkningsbidrag gjort opmærksom på, at vi er særlig bekymret for kvinder, der lever i voldelige ægteskaber.
Vi ved godt, der fortsat skal tages hensyn til, at der, hvis man bryder ud af et voldeligt ægteskab som udlænding og måske er gift med en dansk mand, skal tages hensyn til dette, men idet loven stadig væk siger, at der også skal tages hensyn til, hvor lang tid man har været i landet, giver det altså ikke mening nu at udstrække perioden helt op til 7 år, før man kan søge om permanent opholdstilladelse.
Vi har en lang række værdier, der handler om fællesskab og ansvar for hinanden.
Vi bygger dem også på rettigheder og pligter.
Vi ønsker, at der er sammenhold i Danmark og ikke splittelse på udlændingeområdet.
Derfor kan vi ikke støtte dette endelige lovforslag.
Hvis ikke de her ændringsforslag om at få genindført de facto-begrebet og om ikke at udstrække den periode, hvor man skal have midlertidig opholdstilladelse, vedtages, så kan vi ikke støtte dette her lovforslag.